送蔡安禮
作者：楊時
朝代：宋

paragraphs: 眷言與君違，寤寐念往昔。
結歡自童稚，分比膠投漆。
乖離成參商，出沒俱齊汨。
羲和鞭日御，過眼飛鳥疾。
五載一相逢，俯仰如昨日。
論情方繾綣，念子又何適。
行矣不可留，惝恍心若失。
人生惟所遇，行止或使尼。
况復各宦遊，聚散何可一。
嚶嚶黄鳥聲，上下求其匹。
俛首聽遺音，飄零淚橫臆。